2018. gada 28. februārī Rīkojums Nr. 83

Rīgā (prot. Nr. 13 12. §)

**Par valsts nekustamā īpašuma Smilšu ielā 92A, Daugavpilī, nodošanu Daugavpils pilsētas pašvaldības īpašumā**

1. Saskaņā ar Publiskas personas mantas atsavināšanas likuma 42. panta pirmo daļu un 43. pantu atļaut Iekšlietu ministrijai nodot bez atlīdzības Daugavpils pilsētas pašvaldības īpašumā valsts nekustamo īpašumu (nekustamā īpašuma kadastra Nr. 0500 005 2021) – zemes vienību (zemes vienības kadastra apzīmējums 0500 005 2021) 0,4183 ha platībā un būvi (būves kadastra apzīmējums 0500 005 2021 001) – Smilšu ielā 92A, Daugavpilī, kas ierakstīts zemesgrāmatā uz valsts vārda Iekšlietu ministrijas personā (turpmāk – nekustamais īpašums).

2. Daugavpils pilsētas pašvaldībai nekustamo īpašumu izmantot likuma "Par pašvaldībām" 15. panta pirmās daļas 2. un 18. punktā noteikto pašvaldības autonomo funkciju īstenošanai – administratīvās teritorijas labiekārtošanai un sanitārās tīrības nodrošināšanai, kā arī civilās aizsardzības pasākumu nodrošināšanai.

3. Daugavpils pilsētas pašvaldībai nekustamo īpašumu bez atlīdzības nodot valstij, ja tas vairs netiek izmantots šā rīkojuma 2. punktā minēto funkciju īstenošanai.

4. Daugavpils pilsētas pašvaldībai, nostiprinot zemesgrāmatā īpašuma tiesības uz nekustamo īpašumu:

4.1. norādīt, ka īpašuma tiesības nostiprinātas uz laiku, kamēr Daugavpils pilsētas pašvaldība nodrošina šā rīkojuma 2. punktā minēto funkciju īstenošanu;

4.2. ierakstīt atzīmi par aizliegumu atsavināt nekustamo īpašumu un apgrūtināt to ar hipotēku.

5. Šā rīkojuma 4.2. apakšpunktā minēto aizliegumu – apgrūtināt nekustamo īpašumu ar hipotēku – nepiemēro, ja nekustamais īpašums tiek ieķīlāts par labu valstij (Valsts kases personā), lai saņemtu Eiropas Savienības fondu atbalstu.

Ministru prezidents,

veselības ministra

pienākumu izpildītājs Māris Kučinskis

Iekšlietu ministrs Rihards Kozlovskis